<classify> RAIS John Magufuli amekutana na kufanya mazungumzo na Mkuu wa Idara ya Upasuaji wa Ubongo na Mishipa kutoka Hospitali ya Kimataifa ya Chuo Kikuu cha Peking PUIH iliyopo Beijing, China, Profesa Zhao Yuanil.Katika mazungumzo hayo, Rais Magufuli ameeleza kufurahishwa kwake na taarifa za kufanyika kwa mafanikio kwa upasuaji wa kwanza, uliofanywa kwa kushirikiana na Taasisi ya Tiba ya Mifupa, Upasuaji wa Ubongo na Mishipa ya Fahamu ya Muhimbili MOI. Mbali ya kupongeza upasuaji huo uliofanywa na Daktari Bingwa, Profesa Yuan na wataalamu wa MOI jana, Rais Magufuli amesema anaamini wataalamu zaidi wataendelea kuja nchini kutoka PUIH kwa ajili ya kutoa huduma na kuwafundisha madaktari wa Tanzania.Alisema pia Watanzania wengi watakwenda China, kujifunza upasuaji wa ubongo na mishipa ya fahamu. Mazungumzo hayo yalifanyika Ikulu, Dar es Salaam na kuhudhuriwa na Balozi wa China nchini, Wang Ke, Waziri wa Afya, Maendeleo ya Jamii, Jinsia, Wazee na Watoto, Ummy Mwalimu na Mkurugenzi Mtendaji wa Hospitali ya Taifa Muhimbili, Profesa Lawrence Museru.Katika mazungumzo hayo, Rais Magufuli aliishukuru Hospitali ya Kimataifa ya Chuo Kikuu cha Peking kwa kukubali ombi lake la kuanzisha ushirikiano na MOI na alimhakikishia Profesa Yuanil kuwa serikali ipo tayari kutoa ushirikiano zaidi. Alisema ushirikiano huo utawezesha MOI kuongeza uwezo wake wa kutoa huduma za upasuaji wa ubongo na mishipa ya fahamu kwa Watanzania, ambao wamekuwa wakikosa huduma hiyo, ama kulazimika kutumia gharama kubwa kwenda nje ya nchi.Kwa upande wake, Profesa Yuanil alimpongeza Rais Magufuli kwa juhudi zake kubwa za kuhakikisha MOI inaimarishwa, ikiwemo kufanya uwekezaji mkubwa katika miundombinu. Alimhakikishia Rais Magufuli kuwa PUIH itahakikisha makubaliano yaliyotiwa saini mwaka jana, kati ya hospitali hiyo na Wizara ya Afya, Maendeleo ya Jamii, Jinsia, Wazee na Watoto, yanatekelezwa kikamilifu. Tanzania kuna watu zaidi ya milioni 50 na kuna idadi kubwa ya watu wenye magonjwa ya ubongo, wanaopata majeraha kichwani, uvimbe wa ubongo, matatizo ya mishipa ya damu ya ubongo na magonjwa ya uti wa mgongo ambao wanahitaji kupata matibabu mazuri hapahapa.Lakini naambiwa kuna wataalamu 10 tu ambao hawatoshelezi mahitaji, ndio maana tupo hapa kuangalia mnafanya nini na tuone namna ya kusaidia kuwaongezea uwezo, alisema Profesa Yuanil. Waziri Ummy alimshukuru Rais Magufuli kwa jitihada zake za kuwatafuta madaktari bingwa kutoka PUIH na kutoa maelekezo ya kuanzishwa kwa ushirikiano na MOI, pamoja na kuhakikisha serikali inatoa zaidi ya Sh bilioni 12.5 za kuimarisha miundombinu ya MOI ili itoe matibabu ya kibingwa ya upasuaji wa ubongo na mishipa ya fahamu kwa Watanzania wengi.Rais John Magufuli ndiye alipata taarifa kuwa kuna daktari bingwa huyu wa upasuaji wa ubongo na kisha akatupa maelekezo kuwa daktari huyo ameweza kutoa matibabu kwa wagonjwa walioshindikana katika nchi nyingi, kwa hiyo tukafanya mawasiliano kupitia Ubalozi wetu wa China na baadaye tukasaini mkataba Septemba 2018 nilipokwenda China na sasa tumeanza kutekeleza, alisema Waziri Ummy. Mkurugenzi Mtendaji wa MOI, Dk Respicious Boniface alisema kupitia ushirikiano huo, Tanzania inatarajia kupata wataalamu wengi wa upasuaji wa ubongo na mishipa ya fahamu.  <topic>: kitaifa 